Sisäministeri Petteri Orpo (kok.) tuomitsee jyrkästi vastaanottokeskusten tuhopoltot Ylen TV1:n Ykkösaamussa. Viimeksi tänään lauantaina aamuyöllä sytytettiin tuleva vastaanottokeskus Asiakkalassa.

– Olen erittäin surullinen näistä tapahtumista. Se, että tällä tavalla otetaan aloite omiin käsiin, se on väärin.

Orpon mukaan radikalisoitumisen taustalla ovat kasvava maahanmuutto Suomeen ja vuosia jatkunut taloudellinen lama.

– Meidän täytyy tehdä määrätietoisesti työtä, että radikalisoitumista pystytään estämään. Minä tuomitsen täysin maahanmuuttajien ja kantaväestön tekemät rikokset. Radikalismi ei vie meitä yhtään eteenpäin ja meidän täytyy ymmärtää, että tämä on haaste koko Suomelle ja meidän täytyy katsoa kansallisesti eheänä eteenpäin.

Orpo toivoo, että viime aikoina esilletulleista, naisiin kohdistuneista raiskauksista ja väkivallan teoista käydään laajempaa keskustelua. Hän ei osaa sanoa, miksi maahanmuuttajan tekemä raiskaus havahduttaa enemmän kuin suomalaisen miehen tekemä raiskaus.

– Se [raiskaus] on törkeä rikos, jota ei voi millään tavalla ohittaa.